Hie kommie Bokke! Só verloop Trofee-toer | Maroela Media
Springbokondersteuners sal Donderdag hul Bokhelde en die Web Ellis-trofee in lewende lywe te sien kan kry. Die wêreldkampioene toer Donderdag deur die strate van Pretoria, Johannesburg en Soweto in 'n oop bus as deel van hul Trofee-toer.
Dié toer sal omstreeks 08:30 by die Uniegebou in Pretoria afskop, waarna die bus omstreeks 09:30 in die rigting van Stanza Bopape-straat gaan beweeg.
Kyk dan uit vir die groen bus met jou gunsteling-Springbokke soos die bus deur die loop van die oggend via End-, Pretorius-, Gordon-, Burnett-, Park-, Kirkness-, Jorissen- en- Paul Krugerstraat beweeg. Vandaar sal die Springbokke 'n draai op Kerkplein maak en in Madibastraat afbeweeg.
Die Pretoriase deel van dié toer sal omstreeks 10:30 tot 11:00 by Tshwane-huis tot 'n einde kom, voordat die Bokhelde na Johannesburg vertrek.
Kyk uit vir dié bus in die strate van Pretoria, Johannesburg en Soweto. (Foto: SA Rugby)
Die bus sal dan omstreeks 14:00 vanuit Jan Smutslaan in Braamfontein na die Metrosentrum vertrek. Vandaar sal die bus oor die Nelson Mandela-brug beweeg tot by FNB Bank City in Simmondsstraat. Dán oor Nasrecweg verby Riverley na die FNB-stadion.
Die Springbokke sal 'n draai maak in Ben Naudestraat, Imminkweg, Chris Hanistraat verby Maponya Mall, Klipspruitvallei, Kumalohoofweg, Vilakazistraat en die Hector Pieterson-gedenkteken.
Dié deel van die Trofee-toer kom tussen 15:45 en 16:15 by die Orlandostadion tot 'n einde.
Die Springbokke sal ook oor die naweek met die trofee in Durban, Oos-Londen, Port Elizabeth en Kaapstad spog.